Zápisnica zo zasadnutia Bytovej komisie
19. augusta 2020

Prítomní členovia komisie:
Mgr. Eva Bacigalová, PaedDr. Mária Barancová, Ing. Petra Kurhajcová, , Mgr. Boris Čechvala, Mgr. Jozef Matúšek, Ing. Michal Gašaj, Ing. Peter Strapák

Neprítomní členovia komisie: 
Silvia Pilková, Ing. Martin Patoprstý, Mgr. et Mgr. Marek Machata

Oddelenie nájomných bytov:
Mgr. Michaela Malinová

Tajomníčka komisie:
Monika Repášová

Program
1.	Otvorenie
2.	Informácie
3.	Žiadosť o prihlásenie člena domácnosti (Tekovská 2) - predvolanie nájomcu
4.	Schválenie žiadostí o predĺženie nájmu bytu
5.	Vyhodnotenie žiadostí o nájom bytu 
6.	Rôzne

1.	Otvorenie

Predseda komisie otvoril zasadnutie Bytovej komisie. Nikto z členov nemal pripomienky k programu. 

2.	Informácie

A.	Informácia o aktuálnom stave rekonštrukcie a opráv v bytoch
Vedúca odboru majetkového Ing. Becko informovala členov komisie o rekonštrukcii voľných bytov. Momentálne prebieha rekonštrukcia bytov na Budovateľskej 23 (dve garsónky). Práce sú už vo finálnej fáze. Rekonštrukcia bytov na Kvetnej 14 (1 izbový byt) a Kvetnej 16 (1 izbový byt) bude ukončená neskôr, ako bolo plánované. Je to z dôvodu, že uvedené byty sú v oveľa horšom stave a treba vykonať viac stavebných úprav. Byt na Prievozskej 1 (1 izbový byt) by mala firma odovzdať v najbližších dňoch. Dúfa, že na najbližšie zasadnutie komisie bude môcť ponúknuť 5 bytov vhodných na pridelenie. Ing. Becko ocenila prítomnosť člena komisie Mgr. Matúšeka pri kontrolných dňoch v bytoch, v ktorých prebieha rekonštrukcia. 
Členovia komisie zobrali informáciu na vedomie.

B.	Sťažnosť nájomcu na Vietnamskej
Ing. Becko informovala členov komisie, že Krajská prokuratúra Bratislava postúpila mestskej časti sťažnosť nájomcu bytu na Vietnamskej 41 na vedúcu odboru majetkového. Nájomca bytu bol predvolaný z dôvodu viacerých podnetov doručených na mestskú časť. Podnety sa týkali upozornení a sťažností na nevhodné správanie ako napríklad neprimeraný hluk, rušenie nočného kľudu, hudba, párty na balkóne, osočovanie susedov, vulgárnosť. Dôsledkom je rušenie pokojného spolunažívania vo vzťahu k ostatným nájomcom a vlastníkom bytov v dome na Vietnamskej 41 v Bratislave. Nájomca bol upozornený na jeho povinnosť riadne plniť a dodržiavať povinnosti nájomcu v zmysle zmluvy o nájme bytu. Porušenie povinností nájomcu sa považuje za hrubé porušenie povinností nájomcu oprávňujúce prenajímateľa dať nájomcovi výpoveď. Nájomca bol osobne, slovne a striktne vyzvaný k náprave jeho konania, k dodržiavaniu Domového poriadku, k zachovávaniu nočného kľudu, pravidiel občianskeho spolužitia, primeraného správania a užívania bytu. Nájomca bol upozornený, že v opačnom prípade, ak k náprave konania nedôjde a mestská časť bude opakovane atakovaná podnetmi a sťažnosťami, bude sa takéto správanie považovať za hrubé porušenie povinností nájomcu v súlade so zmluvou o nájme bytu a mestská časť podnikne príslušné právne kroky. 
Členov komisie informovala, že spolu s vedúcou oddelenia nájomných bytov Mgr. Malinovou pripravujú domový poriadok, ktorý bude súčasťou nájomnej zmluvy. 
Členovia komisie požiadali oddelenie nájomných bytov, aby túto informáciu doplnili k nájomcovi do tabuľky - prehľad byty. 
Uznesenie č. 55/XVI/2020
Bytová komisia žiada prednostu miestneho úradu, aby oslovil náčelníka Mestskej polície s požiadavkou zintenzívniť monitorovanie situácie v okolí bytového domu Vietnamská 41. 
Hlasovanie: 7 prítomní,7 za, 0 proti, 0 sa zdržalo

C.	Vyhodnocovanie žiadostí
Ing. Becko požiadala členov komisie, aby žiadosti o nájom bytu vyhodnocovali priebežne. Ako dôvod uviedla, že žiadostí je veľa. Žiadatelia kontaktujú oddelenie nájomných bytov, že im nebolo zaslané žiadne vyjadrenie k ich žiadosti. Ak žiadosti nie sú dlhšiu dobu vyhodnotené, žiadatelia sú opätovne vyzývaní na doloženie nových, aktuálnych dokladov. 

3.	Žiadosť o prihlásenie člena domácnosti (Tekovská 2) - predvolanie nájomcu

Členovia komisie na zasadnutí dňa 8.7.2020 požiadali oddelenie nájomných bytov o predvolanie nájomcu bytu spolu s vnučkou na najbližšie zasadnutie komisie. Nájomca sa aj s vnučkou na základe predvolania dostavili na zasadnutie komisie. Členovia komisie ho požiadali, aby im vysvetlil dôvod podania jeho žiadosti. Podľa jeho vyjadrenia má zlý zdravotný stav. Pri jeho zhoršení má problémy s pohybom, s vykonávaním hygienických potrieb. Potrebuje starostlivosť, ktorú mu zabezpečuje vnučka. Tá však býva mimo Bratislavy - 40 km a keď sa mu náhle zhorší stav, má problém sa k nemu dostať hlavne vo večerných hodinách, keďže z miesta jej bydliska nechodia autobusy tak často a auto, ktoré majú jej rodičia, používať nemôže z dôvodu, že jej mladší brat je telesne postihnutý. Vnučka nájomcu momentálne študuje na VŠ v Bratislave - nastúpi do druhého ročníka. 
Uznesenie č. 56/XVI/2020
Bytová komisia súhlasí s prihlásením ďalšieho člena domácnosti v byte číslo 3 v rodinnom dome Tekovská 2.
Hlasovanie: 7 prítomní, 0 za, 7 proti, 0 sa zdržalo
Uznesenie nebolo prijaté.

4.	Schválenie žiadosti o predĺženie nájmu bytu - Uznesenie č. 57/XVI/2020 

a)	Komisia posúdila úplnú a aktuálnu žiadosť žiadateľov CS 12000/2020, CS 11135/2020 z bytového domu Vietnamská 41 o opakované uzatvorenie nájomnej zmluvy na tri roky. Komisia berie na vedomie splnenie podmienok na opakované uzatvorenie nájomnej zmluvy so žiadateľmi na tri roky. 
Hlasovanie: 7 prítomní, 7 za, 0 proti, 0 sa zdržalo

b)	Komisia posúdila úplnú a aktuálnu žiadosť žiadateľa CS 11742/2020 z bytového domu Banšelova 24    o opakované uzatvorenie nájomnej zmluvy na tri roky. Komisia potvrdzuje splnenie podmienok na opakované uzatvorenie nájomnej zmluvy so žiadateľom na tri roky.
Hlasovanie: 7 prítomní, 7 za, 0 proti, 0 sa zdržalo

c)	Komisia posúdila úplnú a aktuálnu žiadosť žiadateľa CS 11740/2020 z bytového domu Seberíniho 19                  o opakované uzatvorenie nájomnej zmluvy na tri roky. Komisia potvrdzuje splnenie podmienok na opakované uzatvorenie nájomnej zmluvy so žiadateľom na tri roky.
Hlasovanie: 7 prítomní, 7 za, 0 proti, 0 sa zdržalo

d)	Komisia posúdila úplnú a aktuálnu žiadosť žiadateľa CS 11741/2020 z bytového domu Hanácka 4                  o opakované uzatvorenie nájomnej zmluvy na tri roky. Komisia potvrdzuje splnenie podmienok na opakované uzatvorenie nájomnej zmluvy so žiadateľom na tri roky.
Hlasovanie: 7 prítomní, 7 za, 0 proti, 0 sa zdržalo

e)	Komisia posúdila úplnú a aktuálnu žiadosť žiadateľa CS 11908/2020 z bytového domu Prievozská 1 o opakované uzatvorenie nájomnej zmluvy na jeden rok. Komisia potvrdzuje splnenie podmienok na opakované uzatvorenie nájomnej zmluvy so žiadateľom na jeden rok. Žiadateľ je zamestnancom ZŠ Borodáčova 2. 
Hlasovanie: 7 prítomní, 7 za, 0 proti, 0 sa zdržalo

5.	Vyhodnotenie podaných žiadostí o nájom bytu - Uznesenie č. 58/XVI/2020

a)	Komisia na základe podaných žiadostí vyhodnotila aktuálne a úplné žiadosti o pridelenie nájomného bytu kategórie II nasledovne: 
CS 578/2020 - 10/7
CS 572/2020 - 8/7

b)	Komisia na základe podaných žiadostí vyhodnotila aktuálne a úplné žiadosti o pridelenie nájomného bytu kategórie III nasledovne: 
CS 11727/2020 - 30/7
CS 9512/2020 - 15/7
CS 10866/2020 - 21/7

6.	Rôzne

A.	Pridelenie bytov - akceptácia
Vedúca oddelenie nájomných bytov Mgr. Malinová informovala členov komisie o súhlase žiadateľov s pridelením bytu 2 - garsónky číslo 12 a číslo 19 v objekte Listová 4 v Bratislave. Žiadateľom po podpísaní zmluvy o nájme bytu a spísaní notárskej zápisnice budú predmetné 2 - garsónky odovzdané. 
Členovia komisie zobrali informáciu na vedomie.

B.	Zrušenie Uznesenia č. 49/XV/2020
Mgr. Malinová informovala členov komisie o skutočnosti, že žiadateľ, ktorému bol pridelený 1 - izbový byt 0-C2.7, 2. poschodie v bytovom dome Vietnamská 41 v Bratislave absolvoval obhliadku bytu. Listom zo dňa 21.7.2020 zaslal vyjadrenie k prideleniu bytu. Ponúknutý byt nemôže prevziať z dôvodu, že jednoizbový byt neposkytuje dostatočný priestor na študijné podmienky pre dcéru. Žiadateľ ako učiteľ matematiky, biológie a ekológie často pracuje vo večerných hodinách - takisto potrebuje pracovný priestor. Bytovú komisiu žiada o pridelenie 2 - izbového bytu, ktorý by zodpovedal reálnym potrebám.
Komisia zobrala informáciu na vedomie a vyjadrila jednomyseľne súhlas so zrušením uznesenia č. 49/XV/2020. 

C.	Urgencia exekútora
Mgr. Malinová informovala členov komisie k podnetu občana ohľadom bytu na Kamenárskej 8 v Bratislave. Nakoľko užívateľ neodovzdal a nevypratal predmetný byt po uplynutí výpovednej lehoty, obrátila sa mestská časť Bratislava - Ružinov s návrhom na vypratanie bytu na príslušný súd. Súd žalobcovi vyhovel a zaviazal žalovaných predmetný byt vypratať do 15 dní od nadobudnutia právoplatnosti rozsudku. Žalovaní, aj napriek vyššie uvedenému, predmetný byt dobrovoľne nevypratali, mestská časť sa obrátila na Okresný súd Banská Bystrica a požiadala o rozhodnutie vec prideliť súdnemu exekútorovi. Obyvatelia bytového domu informovali mestskú časť, že užívatelia predmetný byt údajne opustili, ale v byte je susedmi evidované rozbité okno, ktoré spôsobuje ohrozujúci stav. Mestská časť niekoľkokrát urgovala aj samotného exekútora za účelom výzvy konať v danej veci, nakoľko samotná mestská časť nie je oprávnená bez súčinnosti exekútora konať, t.j. bolo by to protiprávne konanie (ochrana základných ľudských práv, ochrana majetku a súkromia osoby). K vyprataniu bytu je nevyhnutné pristúpiť len v súčinnosti a výlučne v spolupráci s exekútorom. Prostredníctvom oddelenia právnych služieb sa pokúsia opätovne urgovať exekútora. 

D.	Uznesenie č. 59/XVI/2020
Komisia žiada starostu mestskej časti o oslovenie primátora hl. mesta SR Bratislava vo veci prehodnotenia aktuálneho znenia Všeobecne záväzného nariadenia hlavného mesta Slovenskej republiky Bratislavy č. 1/2006 z 30. marca 2006 o nájme bytov a obytných miestností v zariadeniach určených na trvalé bývanie, najmä pokiaľ ide o exaktné určenie nielen minimálnej, ale aj maximálnej hranice výšky príjmu ako jednej z povinných podmienok pre zaradenie žiadateľa do zoznamu žiadateľov o nájom obecného bytu. 
Hlasovanie: 7 prítomní,7 za, 0 proti, 0 sa zdržalo

E.	Termín zasadnutie Bytovej komisie
Najbližšie zasadnutie Bytovej komisie sa uskutoční 16.9.2020 o 13:00 hod. 

Zapísala: 			Overila: 						Schválil: 
Monika Repášová		Mgr. Michaela Malinová 				Boris Čechvala
tajomníčka komisie		vedúca oddelenia nájomných bytov 		predseda komisie